Zuma kry duidelik spesiale behandeling, sê stigtingOudpres. Jacob Zuma. (Foto: PHILL MAGAKOE/AFP) “Zuma moet teruggaan tronk toe om sy 15 maande vonnis uit te dien.” Só het adv. Max du Plessis, regsverteenwoordiger van die Helen Suzman-stigting, Dinsdag voor die Pretoriase hooggeregshof aangevoer. Die stigting, asook AfriForum en die DA, het elk virtueel geargumenteer om die wetlikheid van die besluit om Zuma op mediese parool vry te laat, te hersien. Du Plessis het onder meer gesê dat Arthur Fraser, voormalige nasionale kommissaris van korrektiewe dienste, nie die wetlike mag gehad het om die aanbevelings van die mediese paroolraad tersyde te stel en mediese parool aan Zuma toe te staan nie. Dié raad het onder meer aanbeveel dat Zuma nie op mediese parool vrygelaat word nie omdat hy nie terminaal siek of fisiek onkapabel is nie, soos die Wet op Korrektiewe Dienste vereis. Du Plessis meen dit is iets waarvan Fraser klaarblyklik bewus was voordat hy besluit het om mediese parool toe te staan. Boonop, het Du Plessis aangevoer, het Fraser nooit voldoende verduidelik waarom hy dié besluit geneem het nie, maar kom nou met allerlei nuwe argumente vorendag wat bloot olie op die vuur is. “Ouderdom en broosheid is egter nie terminale siektes nie.” Hy het voorts gesê dis duidelik dat Zuma spesiale behandeling kry. Du Plessis het verder benadruk dat die onafhanklike mediese paroolraad juis saamgestel is om te verseker dat mediese paroolaansoeke nie deur gevangenes se persoonlike dokters gedryf word nie. Du Plessis sê ook dat die wet nie voorsiening maak dat Fraser besluite oor mediese parool op grond van sy eie mening neem nie. “Hy moet juis besluite neem volgens die mediese paroolraad se aanbevelings – veral omdat hy [Fraser] nie ŉ dokter of mediese deskundige is nie.” Selfs al het Fraser die mag gehad om die raad se aanbevelings tersyde te stel, het hy in geen stadium voldoende redes vir sodanige besluit gegee nie, sê Du Plessis. Du Plessis voer verder aan dat Fraser hoofsaaklik op verouderde mediese verslae gesteun het om sy besluit te regverdig. Nie een van hierdie mediese verslae het egter aangedui dat Zuma terminaal siek is nie.